Mange unges følelse af, at det er trygt at færdes i nattelivet i Aalborg, har lidt et knæk i de seneste uger. Derfor vil Aalborg Kommune og Nordjyllands Politi nu i dialog med de unge for at høre deres idéer til, hvordan nattelivet kan gøres tryggere at færdes i. Det sker i kølvandet på drabet på 22-årige Mia Skadhauge Stevn og 21-årige Oliver Ibæk Lunds forsvinden. - Vi hører, at der er unge, der føler sig utrygge i nattelivet. Det er naturligt oven på de sidste ugers begivenheder, men sådan skal det ikke være fremadrettet. Vi vil gerne have, at en tur i byen skal være en både tryg og sjov oplevelse for de unge, siger Nuuradiin S. Hussein (S), der er rådmand for Job og Velfærd i Aalborg Kommune. Inviterer til dialogmøde Aalborg Kommune og Nordjyllands Politi inviterer derfor til et idémøde i Studenterhuset i Aalborg 9. marts fra klokken 19 til 21. - Vi har allerede fået mange forslag ind fra borgere, erhvervslivet og politikere. En stor tak for det. Nu vil vi også gerne høre de unges tanker og overvejelser om et trygt natteliv i Aalborg. Hvad tror de, der vil virke i praksis?, siger Nuuradiin S. Hussein. Politidirektør Anne Marie Roum Svendsen fra Nordjyllands Politi håber, at de unge vil møde frem og dele deres holdninger og idéer til, hvordan man kan øge trygheden om natten. - Tryghed er politiets absolutte kerneopgave. Nordjyderne skal være trygge dér, hvor livet leves. Så vi vil meget gerne høre de unge selv sætte ord på, hvad der fylder for dem, når de går i byen. De unges input kan vi bruge i politiets daglige arbejde og i vores Tryg Aalborg-samarbejde med kommunen, siger politidirektøren. Aalborg Kommune og Nordjyllands Politi arbejder videre med de forslag, der kommer ind til Tryg Aalborg-samarbejdet, og alle borgere er velkomne til at gå ind på tryg.aalborg.dk og komme med deres input.

Referat:
Nordjyllands Politi og Aalborg Kommune vil i dialog med de unge i Aalborg for at høre deres idéer til, hvordan nattelivet kan gøres mere trygt.